arnastofnun/IGC-2024 huggingface dataset:
Friðrik Már byssumaður

Friðrik Már Baldursson, prófessor í HR, afsakar sig í grein í Mogganum í dag. Segist ekki hafa vitað, um hvað hann var að skrifa. Hann hafði tekið að sér, með Richard Portes, að gera lítið úr viðvörunum Robert Wade prófessors. Í greininni kennir Friðrik bönkunum um að hafa gefið rangar upplýsingar. Svona einfalt er það ekki, Friðrik Már. Hagfræðingar eiga að vinna vinnuna sína, áður en þeir skjóta niður sendiboða válegra tíðinda. Friðrik Már og Portes tóku að sér að vera byssumenn guðs volaðrar ríkisstjórnar. Friðrik er sagður vera efnahagsráðgjafi hennar. Þar hæfir svo sannarlega skel kjafti.
Íslenzka Pétursreglan

Ísland fylgir Pétursreglunni, sem kennd er við Laurence J. Peter. Allir valdsmenn okkar hafa minni en meðalgreind. Það á við ríkisstjórn, alþingi, embætti, banka. Vanhæfir menn þola ekki hæfa menn í kringum sig, því að það auglýsir vanhæfni þeirra sjálfra. Þess vegna er alls enginn hæfur maður við völd neins staðar. Eingöngu brennuvörgum er hleypt í brunaliðið. Það á við um ríkisstjórn, alþingi, embætti, banka. Engum hæfum er hleypt að, svo þeir skyggi ekki á fávitana. Reka þarf fyrst alþingi og ríkisstjórn, sem eiga að bera ábyrgðina. Þá loks má laga stöðuna, reka embættismenn og bankamenn.
Ekki enn í gæzluvarðhaldi

Öllum eru ljósir glæpir áratugarins, nema auðvitað Fjármálaeftirlitinu og Kauphöllinni. Voru drýgðir í Kaupþingi síðustu vikur fyrir þrotið. Stöð 2 og Fréttablaðið eiga lof skilið fyrir að upplýsa hneykslið. Hefur verið á borði yfirvalda í hálft ár. Samt hafa Sigurður Einarsson, Hreiðar Már Sigurðsson og Ólafur Ólafsson ekki verið færðir í gæzluvarðhald. Fjármálaeftirlitið og Kauphöllin hafa ekkert gert í málinu, enda meðvitundarlaus. Ekki er sama að stela kartoni af sígarettum og að stunda sjónhverfingar með tugi milljarða. Á kostnað bankans og skattgreiðenda og á kostnað álits þjóðarinnar erlendis.
Vistmaður í Seðlabankanum

Verið ekki að stríða Ingimundi Friðrikssyni. Hann er bara vistmaður í Seðlabankanum, enginn veit hvers vegna. Hann hefur lítið vit á hagfræði og enn minna vit á peningamálum. Viðtal var við hann í morgun í einhverju blaðanna. Lesið viðtalið endilega og sjáið, hvernig vistmaður í Seðlabanka lítur á málin. En ekki gera of miklar kröfur til hans. Hann er bara seðlabankastjóri. Hann er enginn Davíð, segir bara já, þegar Davíð frussar.
Gjaldþrota frjálshyggja

Gylfi Magnússon hagfræðingur lýsti stöðu þjóðarinnar vel á Austurvelli á laugardaginn: Hugmyndafræðin, sem kom okkur í hana, er andlega gjaldþrota. Þeir, sem fóru fyrir henni, þurfa að víkja strax af sviðinu og láta öðrum eftir uppbygginguna. Hvort sem þeir eru í stjórnmálum, stjórnkerfinu, fyrirtækjarekstri, fara fyrir hagsmunasamtökum eða voru bara í klappliðinu. Einkageirann þarf að losa við meinsemdir útrásarvíkinga, með öll sín eignarhaldsfélög, Group, bókhaldsbrellur, vogaðar stöður, skattaskjól, eigna og stjórnunartengsl og pólitísk tengsl. Stutt og laggott hjá Gylfa.
Landráð og martröð

Ljóst er, að bönkunum þremur var stjórnað af glæpamönnum og landráðamönnum. Ljóst er líka, að þríeyki hrunsins, Geir Haarde, Davíð Oddsson og Ingibjörg Sólrún Gísladóttir, hafði fyrirfram vitneskju. Þau vissu í apríl, að hrun væri óhjákvæmilegt. Þau sögðu ekki þjóðinni frá, ef til vill af gáleysi. En landráð eru landráð, þótt þau séu landráð af gáleysi, samkvæmt skilgreiningu Njarðar Njarðvík prófessors. Ekkert hrun hefði verið, ef þau hefðu staðið sig á vaktinni. Allt pakkið ætti að vera farið fyrir löngu frá völdum. Nú skiptir það eitt máli að losna við martröðina: Geir, Davíð og Ingibjörgu.
Á röngum stað á röngum tíma

Forstjóri Kauphallarinnar heimtar einkavæðingu sem allra fyrst.

Þórður Friðjónsson þekkir einkavinavæðinguna. Var settur yfir Kauphöllina til að útvega honum vinnu. Á valdatíma hans hefur Kauphöllin þróast úr litlu yfir í að vera skrípó. Smám saman hafa fyrirtækin helzt úr lestinni. Lengi voru þau svo fá, að orðið kauphöll var ofmæli. Nú síðast eru þau bara örfá. Samt er haldið uppi alls konar línuritum, gefnar út daglegar vísitölur um kaup og sölu. Ef ég keypti eitt hlutabréf, mundi mælast kúla á línuritum Kaupþings. Friðjón er ekki rétti maðurinn til að predika einka- eða einkavinavæðingu.
Framsókn hafnar fortíðinni

Páll Magnússon féll í formannskosningu Framsóknar, studdur af ýmsum helztu framámönnum flokksins. Hann var einn flokkseigendanna. Höskuldur Þórhallsson féll, því að hann er þingmaður. Hann fékk þar sitt tækifæri og hefur ekki notað það. Sá vann, sem var ekki einu sinni skráður í flokknum, þegar hann bauð sig fram til formanns. Þannig hefur Framsókn hafnað mönnum fortíðar og valið í staðinn óskrifað blað framtíðar. Betri skilaboð getur flokkurinn ekki sent kjósendum. Vonandi senda aðrir pólitískir flokkar svipuð skilaboð. Sjálfstæðisflokkurinn mun þó aldrei gera það, læstur í fortíðinni.
“Skítur gerist”

Donald Rumsfeld, fyrrum stríðsráðherra Bush, er frægastur fyrir orðin: “Shit happens”, þegar kvartað var yfir gripdeildum í tengslum við hernám Íraks. Nú hefur íslenzkur ráðherra tekið upp spakmæli Rumsfeld.

Jóhanna Sigurðardóttir segir í viðtali við ruv.is: “Það er mörg ósanngirnin í lífinu.” Þetta þýðir á ensku “shit happens”, alveg eins og hjá Rumsfeld. Seint á ævinni tekur Jóhanna upp lífspeki hins frjálshyggna ráðherra gegn velferðarstefnu. Svo grátt hefur stjórnarsamstarfið leikið Samfylkinguna. Jóhanna ypptir öxlum yfir, að leiga gamals manns á Grund hefur óvænt hækkað úr 100.000 í 210.000.
Heilaþvegin Samfylking

Samfylkingarfólk á vefnum hefur almennt verið heilaþvegið. Það virðist halda, að Framsókn sé enn við völd og að hrunið sé henni að kenna. Samt hefur Samfylkingin verið við völd í rúmlega hálft annað ár. Hún var komin til valda, áður en doði komst í sölu fasteigna. Áður en raðir erlendra og innlendra sérfræðinga fóru að vara ríkisstjórnina við. Það var ekki Guðni Ágústsson, sem neitaði að heyra, það var Ingibjörg Sólrún Gísladóttir. Hún neitaði jafnvel að heyra eindregnar aðvaranir evrópskra seðlabankastjóra. Það var Samfylkingin, sem var á vaktinni allan tímann. Löngu fyrir hrunið.
Ísraelsmenn eru nazistar

Kom fyrst til Ísraels árið 1965 og varð hrifinn af þjóðinni. Hóf samt að gagnrýna Ísrael árið 1980. Fyrsta gagnrýnin var um það sama og Ísrael er núna gagnrýnt fyrir. Loftárásir á fólk af handahófi til að vinna kosningar heima fyrir. Hef samtals skrifað 311 greinar um landið, ríkið og þjóðina. Gagnrýni mín harðnaði eftir dvöl í Jerúsalem árið 1996. Varð þá óttasleginn yfir þjóðinni sjálfri, frekju hennar og yfirgangi í daglegu lífi. Fannst hún hafa lent í öngstræti, líkjast fyrri kvalara sínum, Hitler. Blóðbaðið í Gaza minnir á blóðbaðið í Varsjá árið 1943. Ísraelsmenn eru nazistar nútímans.
Vanhæfur metur hæfni

Hæfnismat Fjármálaeftirlitsins lítur svona út: Bankastjórinn er spurður: “Ertu með flokkskírteinið þitt?” Bankastjórinn dregur upp skírteinið sitt og skírteini frá Vöku. Eftirlitið: “Allt í fínu, þú mátt vera bankastjóri. Passaðu bara, að deildarstjórarnir fari líka í hæfnismat.” Þannig fá allir yfirmenn bankanna hæfnismat, þótt meirihlutinn sé greinilega óhæfur. Líka þeir, sem voru yfirmenn í gömlu bönkunum. Og hvernig getur líka vanhæfasta stofnun landsins gefið mönnum hæfnisvottorð?
Landhelgisgæzla Flokksins

Komið hefur í ljós, að Landhelgisgæzla Georgs Kr. Lárussonar er gróðarstía spillingar Flokksins og frændanna. Þar ræður skírteini Sjálfstæðisflokksins flestu um framgang manna. Það var óvart upplýst á Facebook um daginn. Gæzlan er dæmi um stofnun, sem Flokkurinn hefur lagt undir sig og telur sig eiga. Frammistaða Georgs er með eindæmum. Hann hefur rækilega stimplað sig inn sem rótari Flokksins og svikari við þjóðina. Mikilvægt er, að skítapakkinu verði öllu spúlað út úr Landhelgisgæzlunni, þegar við losnum við ríkisstjórnina.
Árni er kátur

Árni Mathiesen sagði glaðhlakkalega í sjónvarpinu, að þú hefðir efni á hruninu. Þú mundir borga helminginn á fjórum-fimm árum og restina síðar. Væntanlega er hann þá að tala um börn þín og barnabörn. Hann er ekki að tala um skiptimynt. Hann segir, að skuld skattgreiðenda muni nema 6,7 milljónum á hvern mann. Þá eru meðtalin börn og gamalmenni. Þetta eru 27 milljónir króna á fjögurra manna fjölskyldu. Lítill hluti kostnaðarins hlaut að falla á okkur vegna heimskreppunnar. Allur þorri hennar stafar samt af ferlega fávísri og gerspilltri og siðlausri ríkisstjórn Geirs og Ingibjargar.
Samtrygging þjófanna

Glæpafyrirtækin, sem reka fjármögnun bíla, hafa rænt viðskiptavini sína að undanförnu. Þrátt fyrir hjáróma beiðni viðskiptaráðherra, sem enginn tekur neitt mark á. Bílarnir eru teknir af fólki. Fyrir tvöhundruð þúsund krónur eru bílarnir metnir til verðs á tíunda hluta verðmætis þeirra og afhentir helztu vinum og vandamönnum án uppboðs. Fyrri eigandi verður samt áfram að borga af bílnum. Þetta eru hreinir og klárir glæpir. Enginn forstjóri eða yfirmaður bílafjármögnunar hefur lent í gæzluvarðhaldi vegna þessa. Af því að hér á landi ríkir hvorki lýðræði né réttlæti. Bara samtrygging þjófanna.
Burt með Samfylkinguna

Við skulum hafa það á hreinu. Það, sem gerðist, var, að Samfylkingin komst í ríkisstjórn. Samfylkingin brenndi peninga okkar, líklega 2000 milljarða, sisvona. Samfylkingin eyðilagði sjálfstraust þjóðarinnar og virðingu fyrir henni í útlöndum. Samfylkingin eyddi öllu trausti í landinu. Samfylkingin gerði lýðræði í landinu að skrípaleik. Samfylkingin lagði réttlæti niður í landinu. Samfylkingin reynir að breiða yfir allt þetta með því að þvæla í síbylju um Evrópusambandið. Það heitir á íslenzku að skipta út umræðuefninu. Hér á landi gerist ekkert af viti fyrr en Samfylkingin hrökklast frá völdum.
Síðar skorið til blóðs

Heilbrigðisgeirinn fór á taugum við skipulagsbreytingar í sjúkrageiranum. Er þó ekki kominn fram nema lítill hluti fyrirhugaðra aðgerða. Á fjárlögum næsta árs verður fyrst skorið niður grimmt. Skorið til blóðs í bókstaflegri merkingu. Það verður hið mikla niðurskurðarár velferðar. Þann niðurskurð mun fólk ekki sætta sig við. Þá kemur byltingin, ef hún verður ekki áður komin. Fólk er núna ofsalega reitt, en það eru smámunir miðað við það, sem síðar verður. Ég hef enga trú á, að kólni undir ríkisstjórninni næstu misseri.
Næsta yfirstétt Íslands

Nóg er til af hæfu fólki. Enn hefur enginn hæfur verið kallaður til starfa. Þegar byltingin rekur vesæla og hataða ríkisstjórn Geirs og Ingibjargar, hef ég ýmsa kandídata í mikilvæg störf. Egill Helgason verði forsætis, Lilja Mósesdóttir fjármála, Guðmundur (Lobbi) Ólafsson viðskipta. Þorvaldur Gylfason verði forstjóri Seðlabankans (aleinn) og Vilhjálmur Bjarnason forstjóri Fjármálaeftirlitsins. Ég vil fá nokkra viðmælendur úr Silfri Egils sem aðra ráðherra og bankastjóra. Ég vil, að eingöngu útlendingar verði í uppgjörsnefndinni. Þar á meðal Robert Wade, öðru nafni Blefken að sögn HHG.
Enginn heyrði neitt

Útlendingar í röðum reyndu að segja valdhöfum landsins, að þeir væru að sigla þjóðinni til helvítis. Ráðherrar heyrðu ekki og rægðu útlendingana, sem skýrast töluðu. Bankastjórarnir heyrðu ekki og rægðu útlendingana, sem skýrast töluðu. Ritstjórarnir heyrðu ekki og rægðu útlendingana, sem skýrast töluðu. Ég minnist þess, að Robert Wade var almennt álitinn illa innrættur rugludallur. Hannes Hólmsteinn kallaði hann Blefken. Stafaði af, að hann segir valdhafa Íslands vera óhæfa. Hann hafði rétt fyrir sér. Ríkisstjórn, bankastjórar og ritstjórar hindruðu okkur í að átta okkur á orðum hans.
Frjálshyggjan drap okkur

Frjálshyggjan drap okkur. Hún seytlaðist inn í kerfið. Meira eða minna óhæfir Vökudrengir voru dregnir til valda í stofnunum, bönkum og útrásum. Hannes Hólmsteinn heilaþvoði Davíð Oddsson og Geir Haarde. Samfylkingin apaði brezkan Blair-isma, sem reyndist vera blanda af frjálshyggju og fasisma. Framleitt var eftirlitslaust fjármálakerfi, sem sprakk í andlit þjóðarinnar. Samt neitar frjálshyggjan að fara. Geir og Ingibjörg halda fast í stólana. Seðlabanka, fjármálaeftirliti og bönkum er enn stjórnað af frjálshyggju-ofsatrú. Við þurfum að spúla Geir og Ingibjörgu niður í ræsið.
Skilur ekki kjósendur

Ingibjörg Sólrún telur sér trú um, að Samfylkingarleiðin úr öngþveitinu sé Evrópusambandið. Með því að hóta Sjálfstæðisflokknum stjórnarslitum vegna þess, muni hún ná meirihluta um aðild. Þetta er rugl. Kjósendur hafa í næstu kosningum mestan áhuga á að hefna harma sinna gagnvart ríkisstjórninni. Þar með talinni Ingibjörgu. Hafa í bili engan áhuga á Evrópusambandinu. Vita, að þangað er langur vegur eftir langvarandi óstjórn fjármála. Evrópusambandið setur ströng skilyrði um fjárrekstur hjá sjálfum ljúflingi Ingibjargar, Árna Mathiesen. Kosningarnar snúast um frammistöðu Ingibjargar, ekki Evrópu.
Tortímandinn sjálfur

Á þeim tíma 2008, þegar Davíð Oddsson þóttist hafa varað ríkisstjórnina við græðgi bankanna, var hann að gera annað. Hann var að moka í þá milljörðum rétt fyrir gjaldþrot þeirra. Þannig setti hann Seðlabankann á hausinn, gerði hann auralausan. Fyrir áramótin varð ríkisstjórnin að draga Seðlabankann og Davíð að landi með 300 milljörðum króna, tvöföldu IceSave tjóni. Hún keypti ónýta pappíra í gjaldþrota bönkum fyrir upphæðina. Trúið því ekki Davíð, er hann segist hafa varað við hruninu. Hann sjálfur framleiddi hrunið mest allra. Hann er tortímandinn, kostar börnin okkar líklega þúsund milljarða.
Niðurstaða hvítþvottar

Hvítþvottarnefnd Alþingis er hluti af gamla settinu. Sem telur, að ríkið hafi alltaf rétt fyrir sér. Og pupullinn sé til óþurftar. Ég hef enga trú á, að nefndin komist að neinni niðurstöðu, sem máli skiptir. Mér sýnist, að margir hafi væntingar í garð nefndarinnar. Ég held, að þeir verði fyrir vonbrigðum, þegar upp verður staðið. Niðurstaða nefndarinnar verður, að hún finni ekki næg frumgögn til að fullyrða neitt. Augljóslega hafi sitthvað misfarizt illa, en ekki sé hægt að persónugera vandann. Þetta heitir hvítþvottur og hann verður niðurstaðan. Í nefndina bar að skipa útlendinga.
Áttu fleiri að veðja gegn krónu?

“Fleiri áttu að veðja gegn krónu”, sagði Ásgeir Jónsson spámaður á forsíðu Fréttablaðsins. Ásgeir var spámaður gamla Kaupþings og er nú spámaður nýja Kaupþings. Fyrir hrunið var hann vildargreinandi fjölmiðla. Þar dásamaði hann gang mála nánast daglega. Nýja Kaupþing kaus að hafa hann áfram sem forstjóra greiningardeildar bankans. Partur af vangetu bankans. Hins vegar skil ég ekki, að fjölmiðlar skuli enn birta spádóma forstjórans og viðtöl við spámanninn. Hafa þeir ekki fattað hrunið? Ég held, að siðferðið sé ekki í lagi á blaði, sem slær upp, að “fleiri áttu að veðja gegn krónu”.
Skuggar Viðskiptablaðsins

Haraldur Johannessen, ritstjóri Viðskiptablaðsins, skipti um kennitölu á blaðinu mánuði fyrir síðustu áramót. Við það tækifæri rak hann blaðamenn og lét ríkið borga laun þeirra á uppsagnarfrestinum. Með því að neita að borga þau. Þetta er tíðasta svindlið við kennitöluskipti. Ekki er von á kræsilegu siðferði í svona fyrirtæki. Enda hefur Haraldi enn ekki tekizt að upplýsa, hverjir séu eigendurnir.

Eyjan.is segir, að Róbert Wessman sé einn eigenda. Það passar við hrósgrein blaðsins um einkavæðingu sjúkrageirans. Hún segir líka, að Sigurður Einarsson, fyrrum ruglaður bankastjóri, sé annar eigandi.
Fávitar á ferli

Stjórnendur sjávarútvegsfyrirtækja og lífeyrissjóða eru yfirlýstir fávitar. Þeir létu taka sig í nefið í bönkunum, töpuðu hundruðum milljarða í fávísu gengisbraski. Gráta það opinberlega. Við vissum um sjávarútveginn. Halldór Laxness sagði okkur hann rekinn af grínistum á kostnað ríkisins. Margir hafa hins vegar ekki fattað, að lífeyrissjóðum landsmanna er almennt stjórnað af fávitum. Framkvæmdastjóri Lífeyrissjóðs verzlunarmanna er svo fávís, að hann sagði nýlega í blaðagrein, að hann mundi endurtaka vitleysuna. Breyta verður aðferðum við skipan stjórna lífeyrissjóða í átt til lýðræðis og ábyrgðar.
Bankar í fallhættu

Verði nýju bankarnir áfram jafn hliðhollir eignarhaldsfélögum útrásarinnar og þeir hafa verið, verða þeir gjaldþrota. Þeir þola ekki margar afgreiðslur af einkavinatagi á borð við Árvakur og Milestone. Ef bankaráð og -stjórar þeirra halda áfram að haga sér eins og peningar séu skítur, er voðinn vís. Erlendir fræðingar segja sumir líklegt, að nýju bankarnir verði gjaldþrota eins og hinir gömlu, fyrst Landsbankinn. Verða skelfileg tíðindi fyrir þá, sem eiga fé þar inni. Einkum munu lífeyrissjóðirnar fara illa út úr slíku gjaldþroti. Þeir hafa 10% af eigum sínum á innlánsreikningum, 158 milljarða.
Huldufólk Samfylkingarinnar

Helmingur þeirra, sem styðja Samfylkinguna í skoðanakönnunum, styður ekki ríkisstjórnina. Þetta fólk er allt í felum. Það kemur ekki fram og segir: Burt með stjórnina. Þetta er mikilvægasta ástæða þess, að stjórnin fer ekki frá völdum. Þótt hún hafi bæði klúðrað vaktinni og aðgerðum eftir strandið. Það er lágmarkskrafa til stuðningsmanna Samfylkingarinnar, að þeir segi ráðherrunum: Nú er nóg komið, farið til andskotans. Meðan þeir gera það ekki ríkir hér algert vantraust. Alger skrípamynd af lýðræði. Enginn vottur af réttlæti. Auk þess er Samfylkingin enn að láta brenna fé barnanna okkar.
Frestum Evrópuumræðunni

Árið 1993 lagði ég til, að Ísland gengi í Evrópusambandið. Fyrir sextán árum. Hef ítrekað það oftar en 200 sinnum. Tel til dæmis, að hér hefði ekki orðið neitt hrun, ef við hefðum verið í sambandinu. Mér finnst samt ekki tími til þess akkúrat núna að ræða Evrópu. Við skulum einbeita okkur að líðandi stund. Fyrst þurfum við að koma ríkisstjórninni frá. Svo að hægt sé að reka banka- og embættismenn og hefja björgunarstörf. Fjármál ríkisins eru líka í slíku skralli, að þau fullnægja ekki skilyrðum sambandsins. Við skulum því fresta Evrópuumræðu fram yfir innra uppgjör í næstu kosningum.
Gæzluvarðhald bílnotenda

Bankarnir eru forstokkaðir undir nýjum bankaráðum og nýjum bankastjórum. Þeir láta 157 starfsmenn keyra fáránlega dýra bíla. Þeir eru flestir nýir og kosta sumir yfir tíu milljónir króna hver. Samkvæmt frétt

dv.is. Þetta er auðvitað geðveiki. Hún heldur áfram á fullum dampi eftir gjaldþrotið. Eini kosturinn við bílana er, að síðar verður hægt að fletta upp notendum þeirra. Þá sjá menn nefnilega nöfnin, sem stjórnuðu græðgisvæðingu bankanna. Það eru nöfnin úr gömlu bönkunum, sem hafa verið endurreist. Þau hafa fengið nýtt líf í nýju bönkunum, en eiga heima í gæzluvarðhaldi á nýju Íslandi.
Bloggið píndi Ingibjörgu

Björn Ingi Hrafnsson útrásarvíkingur misskilur afleiðingar blogg-loganna um ásakanir Sigurbjargar Sigurgeirsdóttur á hendur ónafngreindum ráðherra. Niðurstaðan var ekki dauðaþögn bloggsins, þegar rétti ráðherrann fannst. Útkoman var óvænt nafn Ingibjargar Sólrúnar Gísladóttur. Eingöngu vegna ólátanna í bloggheimum fannst rétti ráðherrann. Bloggið píndi Ingibjörgu Don Vito Corleone fram í dagsljósið. Það var sigur bloggheima, ekki vandræðaleg útkoma þeirra. Bloggheimar höfðu ekki orðið sér til skammar, heldur unnið frækinn sigur. Þeir upplýstu, hver hefur sama orðaval og Don Vito Corleone.
Corleone “í fullri vinsemd”

Páll Ásgeir Ásgeirsson ber Ingibjörgu Sólrúnu ráðherra saman við Don Vito Corleone í Godfather. Kristrún Heimisdóttir leikur þar hlutverk Tom Hagen consigliere. Og hin seinheppna Sigurbjörg Sigurgeirsdóttir fer með hlutverk Jack Woltz. Orðaval Ingibjargar er sama og hjá Don Corleone. Hún biður Hagen um að fá Woltz til að tala varlega, segist hafa gert það “í fullri vinsemd” í garð Woltz. Nákvæm orð mafíunnar. Þetta er andrúmsloft þöggunar, ótta og upplýsingaskorts. Enda segir Páll Ásgeir: “Ingibjörg var að láta “vinkonu” sína vita að ef hún ekki spilaði með yrði það verst fyrir hana sjálfa.”
Án blóðsúthellinga

Hannes Hólmsteinn skrifaði, að gengislækkun væri gott ráð til að skerða kjör án blóðsúthellinga. Frjálshyggjumenn telja jafnan brýnt að skerða kjör til að hressa við fyrirtæki. Af því trúarofstæki lánaði Davíð Oddsson bönkunum tæpa 400 milljarða í sumar og haust. Til að gefa þeim tækifæri til að hamast á krónunni með hjálp eigenda bankanna. Á forsíðu Fréttablaðsins í dag segir Ásgeir Jónsson í Kaupþingi Seðlabankann hafa vitað um og viljað árásirnar á krónuna. Markmið frjálshyggjunnar var að skerða kjörin. En málið klúðraðist. Bankarnir sprungu sjálfir framan í alþýðu og skattgreiðendur næstu áratuga.
Einkavinavæddur niðurskurður

Mitt í hruninu böðlast Guðlaugur Þór Þórðarson ráðherra við að einkavinavæða sjúkrageirann. Fyrsta tilraunin var einkavinafyrirtækið Heilsuverndarstöðin ehf. Það fékk verk, sem mun ódýrara hefði verið að leysa innan kerfis. Þrátt fyrir ljúfar greiðslur fór einkavinafyrirtækið lóðbeint á hausinn. Guðlaugur hefur undanfarið hlaðið líklegum slátrurum velferðar í lykilstöður geirans. Á Landspítalanum og víðar. Svokallaða heilsuhagfræðinga. Þetta gerist um leið og velferðin er skorin niður. Auðvitað leggja kjósendur saman tvo og tvo. Þeir fá það út, að Guðlaugur Þór verði að víkja sem allra, allra fyrst.
Ástþór fari í Framsókn

Ég skil ekki, af hverju Ástþór gengur ekki í Framsókn og tekur þar við formennsku. Flokkurinn er svo lítill, að sjötíu manns gátu gert byltingu í Reykjavík. Ástþór verður ekki í vandræðum með að smala á fundi og koma sínum mönnum á flokksþingið. Þegar flokkur er orðinn eins fámennur og Framsókn, er orðið auðvelt að efna þar til ófriðar en hjá fjölmennum hópum borgara. Ástþór á að fara í jólasveinabúningi með tómatsósu og yfirtaka líkið af Framsókn. Þá kemst hann líka að troginu, því fjórflokkurinn nýtur hundraða milljóna króna af almannafé. Til að hindra, að nýir flokkar komi á vettvang.
Beðið eftir Íslandi 2.0

Nokkur umræða hefur orðið á vefnum um Annað Lýðveldið, Ísland 2.0, hugmynd Njarðar Njarðvík. Mér vitanlega hefur enginn útskýrt í umræðunni, hvernig við komumst frá punkti A til punkts B. Hvernig við förum frá deginum í dag til þess tíma, er kosið verður næst til Alþingis. Gera menn ráð fyrir, að ástandið malli í biðstöðu í rúm tvö ár? Hvernig á það að vera verkefni í maí 2011 að gera upp hrun í september 2008? Menn skauta létt frá aðkallandi verkefnum. Hvernig ætla þeir að knýja fram kosningar í vor? Ríkisstjórnin heldur áfram rugli sínu og hefur í hendi sér að sitja fram í maí 2011.
Bergsteinn og bloggið

Bergsteinn Sigurðsson fer með rangt mál í Fréttablaðinu í dag um, að Eyjan sé toppurinn á tilveru bloggara. Af þeim tuttugu, sem mest eru lesnir núna, er aðeins einn af Eyjunni, þrír af Vísi, sex af Mogganum og tíu eru óháðir blogggáttum. Eyjan er ágæt, en hún sker sig ekki úr ótal öðrum gáttum, nema síður sé. Listinn hjá henni einkennist af bloggurum, sem voru þekktir árið 2007.
Ingibjörg var tuddinn

Ingibjörg Sólrún Gísladóttir játaði í kvöld að hafa komið frægum skilaboðum til Sigurbjargar Sigurgeirsdóttur fyrir borgarafundinn í gær. Sigurbjörg mat skilaboðin sem aðvörun. Þannig túlkaði hún þau á borgarafundinum. Henni bæri að hugsa um starfsheiður sinn og framavonir. Það þýðir, að henni beri að halda kjafti um viðkvæm mál, annars verði hún rekin. Kristrún Heimisdóttir, aðstoðarmaður Ingibjargar, kom skilaboðunum á framfæri. Mál þetta skipar Ingibjörgu Sólrúnu fremst í sveit hinna pólitísku tudda hér á landi.
Játaði eftir dúk og disk

Bankastjóri Landsbankans, Elín Sigfúsdóttir, játar, að Baugsmaðurinn Tryggvi Jónsson hafi innan bankans skipt sér af sölu fyrirtækja til Baugs. Þessi játning kemur löngu eftir lygi Tryggva um engin afskipti. Eftir dúk og disk játar svo bankinn. En Elín Sigfúsdóttir segir ekki af sér og ekki heldur yfirmaðurinn, sem vissi um afskipti Tryggva. Siðferðið er í megnasta ólagi hjá þessu fólki. Þetta segir okkur, að enn þann dag í dag er verið að stela peningum í bönkunum. Undir stjórn nýrra bankaráða, bankastjóra og annarra stjórnenda. Ef landið verður hundahreinsað, þarf allt þetta fólk að víkja.
Slúðurberi borgarafundar

Sigurbjörg Sigurgeirsdóttir, stjórnsýslufræðingur og slúðurberi, stóð sig hörmulega á borgarafundi í gær. Fullyrti, að ráðherra hefði haft í hótunum við sig, ef hún héldi sér ekki á mottunni. Þegar á reyndi, gat hún ekki sagt, hvaða ráðherra þetta var. Hún reyndi að varpa grun á fámennan hóp manna, hélt sig innan ramma slúðurs. Trúlegast er málið allt uppspuni frá rótum. Það er alltaf sárt, þegar kínverjar springa í höndum barna.